**Mesto Lučenec a Región Neogradiensis organizovali informačný seminár: Ako získať regionálnu značku “Regionálny produkt NOVOHRAD“**

V pondelok 9. apríla sa v salóne Wágner na Radnici v Lučenci zišli remeselníci a výrobcovia, ktorí sa chceli dozvedieť viac o systéme regionálneho značenia v Novohrade a o možnosti získania certifikátu „Regionálny produkt NOVOHRAD“. Prednášky k téme tradičnej výroby, tradičných remesiel, ručnej práce a tradičných surovín si vypočuli šikovní včelári, vinári, keramikári, čipkárky, pestovatelia zeleniny, spracovatelia textilu, pernikári a ostatní, ktorí sa informačného semináru zúčastnili. Získali vedomosti o celom systéme certifikácie svojich produktov a o možnosti a podmienkach zapojenia sa do 1. Výzvy k predkladaniu žiadostí o udelenie značky, ktorá bude vyhlásená v máji. Zverejnená bude na webovej stránke [www.produktnovohrad.sk](http://www.produktnovohrad.sk) , v regionálnej tlači a regionálnych médiách. Alexandra Pivková, predsedníčka združenia Región Neogradiensis (ktoré je zároveň koordinátorom regionálneho značenia v Novohrade) hovorila o finančnej podpore projektu regionálneho značenia zo strany BBSK v roku 2017 a v roku 2018. „Celý marketing produktov značky bude realizovať združenie zo získanej dotácie.“ uviedla.

O praktických skúsenostiach so značkou „Regionálny produkt HONT“ prednášala Janka Bačíková, koordinátorka regionálneho značenia v Honte. Systém regionálneho značenia majú zavedený od roku 2011. V súčasnosti majú certifikovaných vyše 40 produktov. Úspešne svojich výrobcoch prezentujú už aj na trhoch a výstavách a v tomto roku ich plánujú propagovať na novom e-schope. Na odborné otázky ohľadom živnostenského zákona odpovedala Elena Uličná, vedúca odboru živnostenského podnikania Okresného úradu Lučenec. O zavádzaní regionálneho značenia v Novohrade a o ďalších aktivitách v roku 2018 hovorila Henrieta Čemanová: „pre Novohrad preberáme už úspešne zavedený model značenia v Honte“. Počas prednášok účastníci aktívne diskutovali o téme a odznelo množstvo zaujímavých otázok i odpovedí. Hlavným cieľom celého procesu značenia je, aby certifikované produkty v Novohrade vychádzali z tradícií, zo zdrojov v našom regióne, z podielu ručnej práce výrobcov a hlavne reprezentovali náš región. Začiatkom júla sa úspešní držitelia certifikátu „Regionálny produkt NOVOHRAD“ stanú „prvými lastovičkami“ projektu.